清簟赋
仲子陵 (Tang)
创物者。必正其名。以清命簟。惟簟斯清。双入巧作。连心织成。始葱茏而席卷。终绚练而砥平。本其初则王尔运心。班匠寓目。吴溪赤刚。楚泽寒竹。皓簳冰截。素肤缟裂。断此枝閒。略其沟节。然后尔轶手。匠妙意。文理横生。波澜荐至。雕龙绮错。切玉鳞次。澹冰泮而泉开。分霜劲而雪坠。信通才之云欲。非吾人之所为。于是时授炎暑。天旋太阳。山成烂石。泉若探汤。有美一人兮明时节。求暑备兮珍簟长。知薜荔之空靡。意荃兰之虚芳。若乃买以兼金。缘以纯锦。思因人之共敝。庶君子之安寝。出此入彼。俱处芳兰之室。上据下承。必兼芬若之枕。况乃虚馆方昼。华堂且空。高梧閟景。密筱生风。撤文茵与绮席。虚翠幕及朱栊。惟珍簟之在御。望美人之来同。美人迟兮隔修路。对珍簟兮日已暮。瞩筵幌之虚深。卧层云之空度。带馀霞而敛绮。映片月而舒素。昭列宿之清光。披青天之薄雾。于时轻箑屏用。微绡罢服。霜自凄。冰壶增肃。凉风忽至。获五福之康宁。炎气四除。忘庶徵之时燠。且物有小而喻大。事有浅而用深。道之将行。我则开而当暑。道之将废。我则卷而在阴。是谓清簟之理。愿为君子之心。